Il-missier li ħassar wiċċ żagħżugħ li qabdu fis-sodda bla ħwejjeġ jabbuża minn ibnu ta’ 11-il sena ammetta li kien biss it-tifel tiegħu li waqqfu milli joqtlu. Jason Browning qal li kien se joqtol lil Raymond Frolander ta’ 18-il sena b’daqqiet ta’ sikkina wara li bix-xebgħa li tah mhux biss ħassarlu wiċċu iżda tilfu wkoll minn sensih. Frolander ammetta mal-pulizija ta’ Florida li huwa kien ilu jabbuża mit-tifel għal tliet snin. Browning ammetta li “ma bediex jara” meta daħal fil-kamra u sab lil Frolander bla ħwejjeġ ma’ ibnu fis-sodda. Wara li tah xebgħa u ħallih mitluf f’koma, huwa mar fil-kċina u qabad sikkina biex imur joqtlu. Il-missier qal li Frolander kien għall-familja tiegħu wieħed minn ta’ ġewwa u ħafna drabi kien iqatta’ ħin mat-tifel tiegħu ta’ 11-il sena. Huwa qal li ma kien jinnota xejn ta’ barra minn hawn meta tnejn li huma kienu jmorru fil-kamra tas-sodda jilagħbu l-video games flimkien. Madankollu issa qal li jista’ biss jimmaġina x’kienet tkun ir-raġuni li l-bieb kien jingħalaq. Il-Pulizija ddefendew l-azzjoni ta’ Browning madankollu aktar tard huwa kkritikawh talli ħoloq paġna intitolata “Gofundme” fejn talab għal $1 miljun f’donazzjonijiet. F’din il-paġna Browning appella biex jgħinuh finanzjarjament wara li ibnu safa vittma ta’ abbuż sesswali u kellhom bżonn l-għajnuna biex jipprovaw jgħinuh joħroġ minn din it-trawma kbira f’ħajtu. Il-Kummissarju tal-Pulizija Mike Chitwood qal li ddispjaċih meta sar jaf li missieru pprova jagħmel il-flus minn din is-sitwazzjoni. Qal li l-pulizija jagħmlu dak li jistgħu biex jipproteġu l-vittmi ta’ abbuż sesswali waqt li sostna li l-intenzjonijiet tal-missier kienu tajbin. Huwa żied jgħid li rċieva mijiet ta’ imejls b’rabta ma’ dan il-każ, ħafna minnhom minn vittmi ta’ abbuż sesswali u qraba tagħhom. Qal li ħafna minnhom wrew ix-xewqa li xi ħadd mill-familja tagħhom daħal f’kamarthom meta kien qed iseħħ l-abbuż fuqhom. Frolander, kellu jingħata l-kura l-isptar qabel ittieħed fl-eqreb Għassa tal-Pulizija. Fil-Qorti ż-żagħażugħ b’wiċċu mbenġel u minfuħ minn kullimkien ma ammettiex l-akkużi kontrih wara li ammetta li wettaq abbuż fuq it-tifel għal snin sħaħ. Il-missier ma kien akkużat bl-ebda reat hekk kif il-pulizija setgħu jifhmu r-reazzoni tiegħu. “Il-missier kien qed jaġixxi ta’ missier u mhu nara xejn li bih nistgħu nakkużawh,” qal il-Kummissarju tal-Pulizija Mike Chitwood. “Hawnhekk għandna żagħżugħ ta’ 18-il sena li bl-aktar mod ċar immarka l-vittma tiegħu u kellu x’jaqsam sesswalment miegħu għal diversi drabi.” F’ritratt ippubblikat mill-pulizija, Frolander kien jidher imħassar bid-daqqiet li qala’ f’wiċċu.